**ערב ט' באב:**

**עדויות לחורבן ירושלים בידי הבבלים נחשפות בעיר דוד

בחפירות רשות העתיקות בגן לאומי סובב חומות ירושלים**

עדויות לחורבן ירושלים בידי הבבלים נחשפות בימים אלה בעיר דוד בחפירות רשות העתיקות בגן לאומי סובב חומות ירושלים, במימון עמותת אל עיר דוד (אלע"ד). בחפירות המתרכזות במדרון המזרחי של עיר דוד, נחשפים מבני מגורים בני 2,500 שנה כשהם מכוסים במפולות אבן. בין אבני המפולות מתגלים ממצאים רבים: שרידי עץ מפוחמים- עדות לחורבן, גרעיני ענבים, כלי חרס, קשקשי דגים ועצמות דגים וחפצי אומנות מיוחדים ונדירים. ממצאים אלה מלמדים על עושרה ואופייה של ירושלים תחת שלטון בירת ממלכת יהודה, ומהווים עדות מרתקת לסופה של העיר ולחורבנה בידי הבבלים.

**בין הממצאים הבולטים בחפירה נמצאים עשרות קנקנים ששימשו לאגירת תבואה ונוזלים**, שעל חלקם הופיעו טביעות חותם. בין היתר, התגלתה טביעת 'רוׂזֵטָה' - דגם של ורד בעל שישה עלים. **לדברי אורטל כלף ודר' ג'ו עוזיאל, מנהלי החפירה מטעם רשות העתיקות**: "טביעות אלה אופייניות לסוף ימי בית המקדש הראשון והן שימשו את המערכת המנהלית שהתפתחה בשלהי ממלכת יהודה. סימון החפץ אפשר שליטה ובקרה על איסוף היבולים, ועל שיווקם ואחסנתם. טביעות ה'רוׂזֵטָה' החליפו, למעשה, את הטביעות 'למלך', אשר שימשו את המערכת המנהלית הקודמת".

עושרה של בירת ממלכת יהודה בא לידי ביטוי גם בחפצי הנוי המתגלים בחפירות. ממצא מיוחד ונדיר הוא **פסלון (צלמית) זעיר משנהב, בדמות אישה.** הדמות עירומה, ולה תספורת או פאה בסגנון מצרי. איכות הגילוף של הפסלון גבוהה, והיא מעידה על הרמה האומנותית הגבוהה של החפץ והמיומנות המצוינת של האומנים בתקופה זו.

**לדברי אורטל כלף ודר' ג'ו עוזיאל, מנהלי החפירה מטעם רשות העתיקות**, "ממצאי החפירה מראים באופן חד משמעי כי העיר ירושלים התפשטה אל מחוץ לחומה לפני חורבנה. שורת מבנים שנחפרים כעת, מופיעה מעבר לקו החומה שהיוותה את הגבול המזרחי של העיר בתקופה זו. לאורך תקופת הברזל, עוברת ירושלים תהליך של גידול תמידי, אשר באה לידי ביטוי בבניית חומה, ובהתפשטות אל מחוץ לחומות. חפירות שנעשו בעבר באזור הרובע היהודי הראו איך גידול היישוב בסוף המאה ה-8 לפנה"ס גרמו לסיפוח האזור המערבי של ירושלים אל תוך היישוב. בחפירה הנוכחית, אפשר להציע כי לאחר ההתרחבות העיר מערבה, גם ממזרח נבנו מבנים נבנו מחוץ לקו החומה".

[להורדת תמונות באיכות גבוהה הקליקו כאן:](https://www.dropbox.com/sh/zglm3w56vv2wmjo/AAAYbjewf84rZ-d2Jvka4zEda?dl=0)
1. המבנה ובו קנקנים המרוסקים, עדות לחורבן. צילום: אליהו ינאי, באדיבות ארכיון עיר דוד

4-2 ידיות קנקנים עם טביעת הרוזטה ששימשו את המערכת המנהלית בשלהי ממלכת יהודה. צילום: אליהו ינאי, באדיבות ארכיון עיר דוד

5. הקנקנים המרוסקים, עדות לחורבן: צילום: אליהו ינאי, באדיבות ארכיון עיר דוד

* 1. פסלון השנהב בדמות אישה משנהב. צילום: קלרה עמית, רשות העתיקות

10 סרטון בעברית. צילום: מישל רוזיליו, באדיבות ארכיון עיר דוד

11. סרטון באנגלית. צילום: מישל רוזיליו, באדיבות ארכיון עיר דוד

**לפרטים נוספים: יולי שוורץ, דוברת רשות העתיקות, 052-5991888**

**אוריה דסברג, עמותת אל עיר דוד 050-5748172**